Illum, il-Kummissjoni Ewropea nediet konsultazzjoni pubblika li tistieden lill-partijiet kollha interessati jikkummentaw dwar l-abbozz tal-linji gwida riveduti tal-UE dwar l-għajnuna reġjonali mill-Istat (il-“Linji Gwida dwar l-Għajnuna Reġjonali”). Il-partijiet ikkonċernati jistgħu jirrispondu għall-konsultazzjoni sat-30 ta' Settembru 2020. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-Linji Gwida dwar l-Għajnuna Reġjonali għandhom l-għan li jippromwovu l-iżvilupp ekonomiku tar-reġjuni żvantaġġati fl-UE, filwaqt li jiżguraw kundizzjonijiet ekwi bejn l-Istati Membri. L-għajnuna reġjonali hija strument importanti li l-Istati Membri jużaw biex isaħħu l-iżvilupp reġjonali. Illum, nistiednu lill-partijiet ikkonċernati jikkummentaw fuq l-abbozz tal-Linji Gwida riveduti li, apparti l-objettiv tagħhom ta' żvilupp reġjonali, se jappoġġjaw ukoll it-tranżizzjoni doppja għal ekonomija ekoloġika u diġitali.” Il-Linji Gwida dwar l-Għajnuna Reġjonali għandhom l-għan li jippromwovu l-iżvilupp ekonomiku tar-reġjuni żvantaġġati fl-UE, filwaqt li jiżguraw kundizzjonijiet ekwi bejn l-Istati Membri. L-għajnuna reġjonali hija strument importanti li l-Istati Membri jużaw biex isaħħu l-iżvilupp reġjonali. Il-Linji Gwida attwali dwar l-Għajnuna Reġjonali qed jiġu riveduti fil-kuntest tal-“kontroll tal-idoneità” tal-Kummissjoni tal-pakkett tal-2012 għall-modernizzazzjoni tal-għajnuna mill-Istat, li għandu l-għan li jevalwa jekk ir-regoli attwali għadhomx adatti għall-iskop tagħhom. L-abbozz tal-Linji Gwida riveduti jqis ir-riżultati preliminari tal-eżerċizzju tal-kontroll tal-idoneità. Dawn ir-riżultati preliminari juru li l-Linji Gwida attwali dwar l-Għajnuna Reġjonali ħadmu tajjeb fil-prinċipju. Fl-istess ħin, il-Kummissjoni qed tipproponi għadd ta' aġġustamenti mmirati li jissimplifikaw u jirriflettu l-esperjenza miksuba mill-applikazzjoni tar-regoli attwali. Barra minn hekk, l-abbozz tal-Linji Gwida riveduti jirrifletti l-prijoritajiet ta' politika l-ġodda marbuta mal-Patt Ekoloġiku Ewropew u mal-Istrateġija Industrijali u Diġitali Ewropea. Pereżempju, minħabba l-ħtiġijiet kbar ta' investiment għat-tranżizzjoni doppja, u biex ir-reġjuni jkunu jistgħu jirkupraw mill-effetti ekonomiċi tat-tifqigħa tal-coronavirus, il-Kummissjoni qed tipproponi li żżid l-intensitajiet massimi tal-għajnuna billi tippermetti inċentivi addizzjonali għal investimenti privati fl-aktar reġjuni żvantaġġati, filwaqt li tiżgura kundizzjonijiet ekwi bejn l-Istati Membri. Il-Kummissjoni qed tipproponi wkoll simplifikazzjonijiet proċedurali addizzjonali għal għajnuna mill-Istat għaż-Żoni ta' Tranżizzjoni Ġusta li l-Istati Membri jinsabu fil-proċess li jiddefinixxu. Bħala parti mir-rieżami li għaddej tar-regoli tal-għajnuna mill-Istat, il-Kummissjoni tkompli tirrifletti fuq miżuri addizzjonali fl-infurzar tal-għajnuna mill-Istat li jistgħu jikkontribwixxu biex jintlaħqu l-objettivi tal-Patt Ekoloġiku, li jridu jkunu bbażati fuq kriterji ċari u oġġettivi. Bħala parti mill-konsultazzjoni tal-lum dwar l-abbozz tal-Linji Gwida riveduti dwar l-Għajnuna Reġjonali, il-Kummissjoni qed tistieden ukoll lill-partijiet ikkonċernati għall-opinjoni tagħhom dwar din il-kwistjoni. L-abbozz tal-Linji Gwida u d-dettalji kollha dwar il-konsultazzjoni pubblika jinsabu online. Il-passi li jmiss Il-Linji Gwida attwali, li kellhom jiskadu fi tmiem din is-sena, ġew estiżi sa tmiem l-2021 sabiex jipprovdu prevedibbiltà u ċertezza tad-dritt matul il-proċess tar-reviżjoni. Apparti l-konsultazzjoni tal-partijiet ikkonċernati li tnediet illum, it-test propost tal-Linji Gwida dwar l-Għajnuna Reġjonali se jiġi diskuss ukoll waqt laqgħa bejn il-Kummissjoni u l-Istati Membri li se ssir lejn tmiem il-perjodu ta' konsultazzjoni. Dan il-proċess se jiggarantixxi li l-Istati Membri u l-partijiet ikkonċernati jkollhom biżżejjed opportunitajiet biex jikkummentaw dwar l-abbozz tal-proposta tal-Kummissjoni. L-adozzjoni tal-Linji l-Gwida l-ġodda hija prevista għall-bidu tal-2021 biex l-Istati Membri jingħataw biżżejjed żmien għat-tħejjija u n-notifika tal-mapep tal-għajnuna reġjonali tagħhom li se jidħlu fis-seħħ fl-2022. Sfond L-Ewropa dejjem ġiet ikkaratterizzata minn inugwaljanzi reġjonali sinifikanti f'termini tal-benessri ekonomiku, l-introjtu u l-qgħad. L-għajnuna reġjonali għandha l-għan li tippromwovi l-iżvilupp ekonomiku fir-reġjuni żvantaġġati tal-Ewropa, filwaqt li tiżgura kundizzjonijiet ekwi bejn l-Istati Membri. Fil-Linji Gwida dwar l-Għajnuna Reġjonali, il-Kummissjoni tistabbilixxi l-kundizzjonijiet li bihom l-għajnuna reġjonali tista' titqies kompatibbli mas-suq intern u tistabbilixxi l-kriterji li bihom jiġu identifikati l-oqsma li jissodisfaw il-kundizzjonijiet tal-Artikolu 107(3)(a) u (c) tat-Trattat dwar il-Funzjonament tal-Unjoni Ewropea. Għaldaqstant, il-linji gwida fihom ukoll regoli li abbażi tagħhom l-Istati Membri jistgħu jfasslu mapep tal-għajnuna reġjonali biex jidentifikaw f'liema żoni ġeografiċi l-kumpaniji jistgħu jirċievu għajnuna reġjonali mill-Istat (żoni assistiti) u f'liema livell (intensità tal-għajnuna).